Lipšic, Daniel, poslanec NR SR (2015-02-11):
Áno, v princípe tu je takpovediac na tácke 140 mil. eur. A ja som rád, že hovoril pán kolega Viskupič, že proste ideológovia tuná v parlamente prerozdeľovania, ani ma nezaujíma, čo budú hovoriť, ako budú hlasovať. Tuná rozprávajú o tom všetkom, čo prečítali zaujímavé, čo nové napísal Noam Chomsky a fajn, fajn, fajn. Ale dôležité bude, ako budú hlasovať. A viete, minulý rok, pred dvomi rokmi prišli učitelia, chceli zvýšenie platov, 50 mil. eur, prišli zdravotné sestry, tento rok začínajú štrajkovať zamestnanci v súdnictve, nie sudcovia, zamestnanci v súdnictve. Čo im poviete? Učiteľom poviete, nemáme, zdravotným sestrám poviete, nemáme, zamestnancom v súdnictve poviete, nemáme, ale na to, aby niekto ryžoval v elektronickom mýte bez monopolnej dane, máme. Na to máme. Nie je problém. Je tu 140 mil. eur ročne, ktoré by mohli ísť zdravotným sestrám, učiteľom, učiteľkám, zamestnancom, ktorí majú naozaj mzdy blízke minimálnej mzde, ktorým hovoríte rok čo rok, že nemáme peniaze na to, aby ste im zvýšili mzdy, ale oligarchom peniaze máme, aby mali monopol a veselo mohli bačovať. To je ten problém podľa mojej mienky. A môžete citovať od, ja neviem, od politológov, historikov, proste rozprávať tu, čo ste si nové kúpili v Artfore, čo ste si prečítali, fajn, veľmi zaujímavé na odbornú konferenciu. Ale čo je podstatné, je, ako budete hlasovať, ako budete hlasovať. A bolo by fajn, keby pri tom hlasovaní o tom, že tu je 140 mil. z monopolnej dane, ste si predstavili tie zdravotné sestry, tých učiteľov, tých zamestnancov v justícii s ich platmi. Možno viacerí z vás poznajú konkrétnych ľudí z týchto profesií. Ako sa im pozriete do očí a poviete im: Nedá sa, radi by sme to v SMER-e urobili, radi by sme to zvýšili, nedá sa. Ťažká situácia, kríza je. Nie je kríza, je to problém toho, kto je zvýhodňovaný. Či oligarchovia, alebo bežní ľudia. A musím povedať, že ak si má SMER vybrať, áno, ak je nejaké opatrenie, kde si nemusí vybrať, tak sem-tam prihodí aj bežným ľuďom. Ale ak si musí vybrať medzi finančnými skupinami, oligarchami a bežnými ľuďmi, vyberie si neomylne a vždy tých prvých. To je zaujímavé. 140 mil. idea SMER-u monopolná daň, ale tuná SkyToll, aha, SkyToll, to nie. Tí nech proste majú čo najväčšie zisky. Z diaľničných nálepiek mal tento štát, čo sa týka nákladnej dopravy, rovnaký príjem, ako má dnes z elektronického mýta štát, ten súkromný partner, samozrejme, má obrovské zisky. Štát mal z diaľničných známok 95-percentný príjem, niečo išlo na tlač a tak ďalej. Všetko išlo do štátu. Teraz elektronické mýto oveľa drahšie pre, samozrejme, kamióny, však fajn, ale štát dostáva ten istý peniaz, lebo väčšina ide SkyTollu. Geniálne! A hlavne, aby ešte nepodliehali monopolnej dani. To je niečo, čo proste je nevysvetliteľné, však sa o to ani nikto nepokúša z vládnej strany to vysvetliť, samozrejme. Osemdesiattrojka bude hlasovať, ale pri tom hlasovaní si spomeňte na tú konkrétnu sestru, na toho konkrétneho učiteľa, na toho konkrétneho probačného úradníka na súde, ktorí pracujú za smiešne peniaze len preto, aby nejaký monopol mohol mať čo najväčšie zisky. To je sociálny štát jak vyšitý! Možno pre niekoho áno. Ale sociálne spravodlivý určite nie je.